钦定古今图书集成/明伦汇编/闺媛典/第046卷 > 谢枋得妻李氏
## 钦定古今图书集成/明伦汇编/闺媛典/第046卷 > 谢枋得妻李氏

按《宋史列女传》：“谢枋得妻李氏，饶州安仁人也。色美
而慧，通《女训》诸书。嫁枋得，事舅姑奉祭待宾皆有礼。
枋得起兵守安仁，兵败逃入闽中，武万户以枋得豪
杰，恐其扇变，购捕之。根及其家人李氏携二子匿贵
溪山荆棘中，采草木而食。至元十四年冬，信兵踪迹
至山中，令曰：‘苟不获李氏，屠而墟’。李闻之曰：‘岂可以
我故累人？吾出事塞矣’。”遂就俘。明年，徙囚建康。或指
李言曰：“明当没入矣。”李闻之，抚二子凄然而泣。左右
曰：“虽没入，将不失为官人妻，何泣也？”李曰：“我岂可嫁
二夫耶？”顾谓二子曰：“若幸生还，善事吾姑，吾不得终
养矣。”是夕，解裙带自经狱中死。枋得母桂氏尤贤达，
自枋得逋播，妇与孙幽远，方处之泰然，无一怨语。人
问之，曰：“义所当然也。”人称为贤母云。